## Rovira exigix a la ministra d’Educació fons econòmics per a ajudar a la reconstrucció del sistema educatiu afectat per la riuada

*** El conseller d’Educació critica que Pilar Alegría no s’haja interessat per l’alumnat i professorat valencià després de la catàstrofe
* José Antonio Rovira ha participat en la Conferència Sectorial d’Educació convocada pel Ministeri**

El conseller d’Educació, Cultura, Universitats i Ocupació, José Antonio Rovira, ha exigit a la ministra d’Educació fons econòmics per a ajudar a la reconstrucció del sistema educatiu afectat per la riuada. “El 7 de novembre vaig tindre una videotelefonada amb Pilar Alegría, a qui li vaig transmetre la magnitud de la catàstrofe i la necessitat d’ajuda estatal per a procedir a la reconstrucció. Han passat set mesos i la ministra no ha tornat a tindre contacte amb la Conselleria i ni tan sols ha visitat la zona per a interessar-se per l’alumnat i el professorat valencians”.

Rovira ha fet estes declaracions amb motiu de la seua participació en la Conferència Sectorial d’Educació convocada este dijous pel Ministeri d’Educació, Formació Professional i Esports, a la qual ha assistit acompanyat del secretari autonòmic d’Educació, Daniel McEvoy.

“Més de 48.000 alumnes van quedar afectats després de la riuada, però per a la ministra no han existit, perquè des de la videoconferència de novembre no hem tornat a saber d’ella i no ha mostrat interés. Ha sigut la Generalitat la que ha assumit tot el treball perquè este alumnat recuperara l’activitat lectiva en les millors condicions de seguretat i en el temps més curt possible i es va aconseguir que tots ho feren abans de Nadal, en diverses modalitats”, ha recordat el conseller.

En este sentit, Rovira ha destacat que la reconstrucció educativa no és només reparar i tornar a construir centres, “és cuidar també la salut mental i benestar emocional dels alumnes i docents, és reposar el material perdut, és reubicar l’alumnat amb servici de menjador i transport. La Generalitat està assumint en solitari un cost de 140 milions per a la recuperació educativa i el Govern zero”.

D’altra banda, Rovira ha indicat que hi ha hagut una proposta de diverses comunitats autònomes perquè el Ministeri d’Educació habilite fons especials en l’àmbit nacional davant les altes temperatures perquè els centres educatius, segons els casos, puguen instal·lar aire condicionat o tendals.

**Pla d’emergències**

Durant la Conferència d’Educació s’ha acordat un pla de formació davant emergències de protecció civil en centres educatius no universitaris. José Antonio Rovira ha assenyalat que este pla “s’ha imposat per decret llei i des de la Conselleria d’Educació tenim objeccions, entre altres coses perquè proposa que la formació en els centres la duga a terme personal d’emergències i no és el més adequat”.

Des de la Conselleria es proposa que els servicis de protecció civil, en col·laboració amb la xarxa de Centres de formació, innovació i recursos educatius de la Comunitat Valenciana (CEFIRE), forme els docents que seran els encarregats d’impartir els continguts als alumnes. D’esta manera es garantix l’autonomia pedagògica dels centres, una major efectivitat i una organització més eficient.

**Programes de cooperació territorial**

D’altra banda, s’han acordat els criteris de distribució i el repartiment del crèdit resultant per a 2025 de diferents programes de cooperació territorial. D’esta manera, la Comunitat Valenciana rebrà del Ministeri per al programa per al finançament de llibres de text i materials didàctics 7.367.451,00 euros, mentres que la Conselleria destina 36.000.000,00 euros per als centres de titularitat de la Generalitat i 9.989.520,00 euros es destinen per als centres privats concertats i de titularitat de les corporacions locals.

Quant al Programa per a l’orientació, avanç i enriquiment educatiu en centres d’especial complexitat educativa, PROA+ (FSE+) la Generalitat rebrà 11.766.511,00 euros. Per al Programa d’educació inclusiva (FSE+) el crèdit rebut serà d’1.499.464,903 euros. El programa de Competència digital en la infància (CODI) MRR rep 5.959.000 euros.

Fecha: 12/06/2025